ಹಕ್ಕಿಜ್ವರಕ್ಕೆ ಹೆದರಿದ ಆಸ್ಟ್ರೇಲಿಯಾ.. ಮಾಡಿದ್ದೇನು ಗೊತ್ತಾ..? masthmagaa.com: ಹಕ್ಕಿಜ್ವರ ಸಂಬಂಧ ಆಸ್ಟ್ರೇಲಿಯಾ ಯಾವ ಪರಿ ಹೆದರಿಕೊಂಡಿದೆ ಅನ್ನೋದಕ್ಕೆ ಈ ಸ್ಟೋರಿ ಸಾಕ್ಷಿ. ಆಸ್ಟ್ರೇಲಿಯಾದ ಮೆಲ್ಬೋರ್ನ್ನಲ್ಲಿ ಕೆಲ್ವಿನ್ ಅನ್ನೋರ ಮನೆ ಹಿತ್ತಲಲ್ಲಿ ಒಂದು ಬಿಳಿ ಅಮೆರಿಕನ್ ಪಾರಿವಾಳ ಕಾಣಿಸಿಕೊಂಡಿತ್ತು. ಬಹಳ ಸುಸ್ತಾದಂತೆ ಕಂಡುಬಂದ ಇದಕ್ಕೆ ಕೆಲ್ವಿನ್ ಕಾಳು ಹಾಕಿದ್ರು. ನಂತರ ಈ ವಿಚಾರ ಎಲ್ಲಾ ಕಡೆ ಸ್ಪ್ರೆಡ್ ಆಯ್ತು. ಆಮೇಲೆ ತನಿಖೆ ಮಾಡಿ ನೋಡಿದ್ರೆ ಈ ಪಾರಿವಾಳ 13 ಸಾವಿರ ಕಿಲೋ ಮೀಟರ್ ದೂರ ಕ್ರಮಿಸಿ ಆಸ್ಟ್ರೇಲಿಯಾ ತಲುಪಿದೆ ಅಂತ ಗೊತ್ತಾಯ್ತು. ಅಮೆರಿಕದ ಓರೆಗಾನ್ನಲ್ಲಿ ನಡೆದ ಪಾರಿವಾಳ ರೇಸ್ ವೇಳೆ ಈ ಪಾರಿವಾಳ ನಾಪತ್ತೆಯಾಗಿತ್ತು. ಆಮೇಲೆ ಸೀದಾ ಖಂಡ ಖಂಡ ದಾಟಿ ಬಂದು ಆಸ್ಟ್ರೇಲಿಯಾದಲ್ಲಿ ಪ್ರತ್ಯಕ್ಷ ಆಗಿದೆ. ಒಂದಷ್ಟು ದೂರ ಯಾವುದೋ ಕಾರ್ಗೋ ಶಿಪ್ ಏರಿ, ಇನ್ನೊಂದಷ್ಟು ದೂರ ತಾನೇ ಹಾರಿ ಈ ಪಾರಿವಾಳ ಬಂದಿರಬಹುದು ಅಂತ ಆಸ್ಟ್ರೇಲಿಯಾ ಅಧಿಕಾರಿಗಳು ಹೇಳಿದ್ದಾರೆ. ಇದರ ಓನರ್ ಅಮೆರಿಕದ ಅಲಬಾಮಾದವ್ರು ಹಾಗೂ ಇದರ ಹೆಸರು ಜೋ ಅಂತ ಗುರುತಿಸಲಾಗಿದೆ. ಈ ಪಕ್ಷಿಯನ್ನ ಹಿಡಿದುಕೊಡಿ ಅಂತ ಅಧಿಕಾರಿಗಳು ಕಾಳು ಹಾಕಿದ ಕೆಲ್ವಿನ್ಗೆ ಕಾಟ ಕೊಡ್ತಿದಾರಂತೆ. ನಾನು ಟ್ರೈ ಮಾಡಿ ಮಾಡಿ ಸಾಕಾಯ್ತು. ನಾನು ಎರಡು ಹೆಜ್ಜೆ ಇಡೋಷ್ಟರಲ್ಲಿ ಅದು ಇನ್ನೊಂಚೂರು ದೂರ ಹಾರಿ ಕೂರುತ್ತೆ. ನನ್ ಕೈಲಿ ಆಗಲ್ಲ ಹಿಡಿಯಕ್ಕೆ ಅಂತ ಕೆಲ್ವಿನ್ ಈಗ ಬಂಡಾಯ ಸಾರಿದ್ದಾರೆ. ಹೀಗಾಗಿ ಆಸ್ಟ್ರೇಲಿಯಾ ಅಧಿಕಾರಿಗಳು ಈಗ ಪ್ರೊಫೆಷನಲ್ ಹಕ್ಕಿ ಹಿಡಿಯೋರನ್ನ ಹುಡುಕ್ತಿದಾರೆ. ಅದನ್ನ ಹಿಡಿದು ಕೊಲ್ಲಲೇಬೇಕು ಅಂತ ಹಠ ತೊಟ್ಟಿದಾರೆ. ವಿದೇಶದ ಪ್ರಾಣಿ ಪಕ್ಷಿಗಳ ಮೇಲೆ ಆಸ್ಟ್ರೇಲಿಯಾದ ಭಯ ಇದೇ ಮೊದಲಲ್ಲ. ಈ ಹಿಂದೆ 2005ರಲ್ಲಿ ಹಾಲಿವುಡ್ ಸೂಪರ್ಸ್ಟಾರ್ ಜಾನಿ ಡೆಪ್ ಮತ್ತು ಅವರ ಮಾಜಿ ಪತ್ನಿ ಆಂಬರ್ ಹೆರಾಲ್ಡ್ ಎರಡು ಯಾರ್ಕ್ಶೈರ್ ಟೆರ್ರೀಸ್ ತಳಿಯ ನಾಯಿಗಳನ್ನ ಕದ್ದುಮುಚ್ಚಿ ಆಸ್ಟ್ರೇಲಿಯಾಗೆ ತಂದಿದ್ದರು. ಆಗ ರೊಚ್ಚಿಗೆದ್ದಿದ್ದ ಆಸ್ಟ್ರೇಲಿಯಾ ಅಧಿಕಾರಿಗಳು ಅದನ್ನ ದೇಶದಿಂದ ಹೊರಕ್ಕೆ ಕಳಿಸಲು 50 ಗಂಟೆ ಡೆಡ್ಲೈನ್ ಕೊಟ್ಟಿದ್ದರು. ಹೀಗಾಗಿ ಚಾರ್ಟರ್ಡ್ ಪ್ಲೇನ್ ಬುಕ್ ಮಾಡಿ ಎರಡು ನಾಯಿಗಳನ್ನ ಇಟ್ಟು ವಾಪಸ್ ಕಳಿಸಲಾಗಿತ್ತು. masthmagaa.com